b'\n_START_ARTICLE_\nChris Morris\n_START_SECTION_\nKlubbkarriere\n_START_PARAGRAPH_\nMorris startet sin fotballkarriere hos Sheffield Wednesday FC i 1982, en klubb som var ledet av den tidligere engelske landslagsspilleren Jack Charlton. Han var med p\xc3\xa5 \xc3\xa5 spille klubben opp til f\xc3\xb8rstedivisjon (\xc3\xb8verste niv\xc3\xa5) med opprykk i 1984, og spilte totalt 74 seriekamper frem til 1987. Den 10. august 1987 ble Morris solgt til den skotske storklubben Celtic FC for \xc2\xa3125 000, hvor han umiddelbart etablerte seg i f\xc3\xb8rstelagstroppen som h\xc3\xb8yreback. Mellom 1987 og frem til 1992 fikk han 158 seriekamper og scoret \xc3\xa5tte m\xc3\xa5l for klubben. Han ble ogs\xc3\xa5 seriemester i 1987/1988-sesongen, samt cupmester i 1988 og 1989._NEWLINE_Den 14. august 1992 ble Morris sammen med lagkamerat Derek Whyte signert av den engelske klubben Middlesbrough FC, hvor han ogs\xc3\xa5 gikk rett inn i f\xc3\xb8rstelagstroppen. Totalt spilte han 82 seriekamper for klubben frem til en alvorlig kneskade tvang ham til \xc3\xa5 legge opp som aktiv fotballspiller mot slutten av 1996/1997-sesongen. Dette var for \xc3\xb8vrig ogs\xc3\xa5 en sesong hvor Middlesbrough endte som tapende finalist i b\xc3\xa5de FA-cupen og ligacupen, men som likevel rykket ned fra Premier League.\n_START_SECTION_\nInternasjonal karriere\n_START_PARAGRAPH_\nP\xc3\xa5 grunnlag av sin irske mor fikk Morris sin landslagsdebut for det irske herrelandslaget den 10. november 1987 i en vennskapskamp hjemme mot Israel (5\xe2\x80\x930). Landslaget var da under ledelse av Jack Charlton, som hadde v\xc3\xa6rt hans manager i tiden fra Sheffield Wednesday. Han fikk tillit som h\xc3\xb8yreback og spilte jevnlig i kvalifiseringen som ledet til EM i fotball 1988, hvor han ogs\xc3\xa5 ble tatt ut i troppen og spilte alle Irlands tre gruppespillkamper. Morris ble ogs\xc3\xa5 tatt ut i troppen til VM i fotball 1990, hvor han spilte alle Irlands fem kamper, den siste i kvartfinale mot vertsnasjonen Italia. Hans 35. og siste landskamp kom mot Wales den 17. november 1992.'